Banni ba lela ka lephata la kabo ditsha
Banni ba Morwa kwa kgaolong ya Kgatleng ba kopile lephata la kabo ditsha go ba fa dithuso go tswa kwa Mochudi go na le Oodi. Fa ba bua mo phuthegong e e neng e buisiwa ke mopalamente wa Mochudi Bophirima, Rre Gilbert Mangole, ka Motsheganong a le 13, banni ba ne ba ngongoregela go bo ba kopa dithuso tsa kabo ditsha kwa Oodi. Ba tlhalositse fa Oodi a le kgakala le bone ebile bagolo ba sa kgone go ya go kopa dithuso ka dipalamo le tsone di feta kgakala le diofisi tsa lephata leo. Banni ba Morwa ba re ga ba ise ba tlhalosediwe mabaka a gore ke eng ba ntshitswe kwa Mochudi. Ba kopile mopalamente go isa mafoko a bone kwa bagolwaneng ka ba le mo mahutsaneng a go kopa dithuso kwa Oodi. Bangwe ba ne ba supa fa dipampiri tsa bone di sa bonale kwa lephateng leo mme ba sale ba rometse dikopo ka ngwaga wa 1994 mme nako kgolo ke eno. Mongwe wa banni, Rre Kagiso Setlhare, o tlhalositse fa a sale a kopile setsha ka ngwaga wa 1994 mme a ise a bone le fa e le phetolo mabapi le kopo ya gagwe. A re ba kabo ditsha ba tshwanetse go rwala ditlhako ba tsena mo setshabeng ba ba tlhalosetsa ka lephata la bone le se se diileng dikopo tsa bone. Rre Setlhare a re o setse a etetse lephata leo mme a sa kgone go tlhaloganya gore gatwe matsapa di a tsaya kae ka ga go tlhalosiwe sepe. Mme Disono Thamage ene o tlhalositse fa masika a sena tirisano mmogo e le mabaka a go nna botlhe mo lelwapeng le le lengwe. O tlhalositse fa a nna le bokgaitsadie mo lwapeng la gagwe ka mabaka a gore dikopo tsa bone tsa ditsha ga di ise di arabiwe. Mme Thamage a re se se molemo ke therisano ka e ka rarabolola dipotso di le dintsi tsa banni gore ba kgone go nna ka tsholofelo go na le go itlhoboga. Rre Daniel Tau o tlhalositse fa mosepele wa go dirisa lekgotla la kabo ditsha la Oodi o le botlhoko thata mo bagoding. A re bagodi ga ba kake ba kgona mosepele oo fa bana ba bone ba seo ka ba ka se kgone mesepele e meleele a tlatsa ka gore ga go pale gore ba kabo ditsha ba boele kgato eo morago. Fa a ba kgwa dikgaba, Mopalamente Mangole o ne a supa fa a setse a tlhabile mokgosi ka kgang ya kabo ditsha. A re fa a botsa kwa palamenteng o ne a tlhalosetswa fa Morwa a sa le a bewa ditsha di le 1 700 ka ngwaga wa 2013. Rre Mangole a re o tla sala kgang ya ditsha morago segolo bogolo ka setsha e le sone se se fang motho seriti. A re ga go a tshwanela gore banni ba Morwa ba se ka ba fiwa ditsha ka e le bone ba ka tsweledisang ditso tsa motse oo. O lebogile banni go bo ba supile dingongora tsa bone ka a tla di lebisa ba di ba tshwanetseng kwa phuthegong ya palamente ya mariga. 